Den første traileren til «Birkebeinerne» er her: Oftebro om storfilmen: – Gjorde det med livet som innsats

Innspillingen av «Birkebeinerne» ble utfordrende for skuespiller Jakob Oftebro (29). – Det gjaldt å beholde livet, sier han.

Felicia Alvsing

26. august 2015

Artikkelen er over fem år gammel

I to måneder lekte Oftebro birkebeiner, og ikke hvilken som helst birkebeiner heller. Han spiller Skjervald Skrukka i den norske storfilmen «Birkebeinerne» som rulles ut på kinolerretet i februar. I filmen skal han, sammen med Kristofer Hivju, frakte Håkon Håkonsson over fjellet, med krigere i hælene. Det kan gå hardt for seg - selv når det er snakk om film.

– Det har vært helt rått å spille inn «Birkebeinerne». Vi har også gjort det med livet som innsats, når vi kaster oss ned de bratteste fjellknausene og slåss med sverd. Det har vært utrolig spennende, spesielt fordi vi ble nødt til å gjøre mye av stuntene selv, sier Oftebro til VG.

Så du denne? Norske «Birkebeinerne» solgt til India og Midtøsten

Skumle stunt

BIRKEBEINER: Jakob Oftebro i rollen som Skjervald Skrukka i den kommende storfilmen «Birkebeinerne». Foto:Linda Wiken,Kulturmeglerne

Det mest utfordrende med filminnspillingen var nettopp skumle stunt, ifølge skuespilleren selv.

– Det gjaldt å beholde livet. Og ikke å brekke en fot, eller få et spyd i øyet. Man kunne komme hjem med en ny skade hver dag. Jeg holdt på å ødelegge alt i det ene beinet, ler han.

29-åringen er vokst opp på Kjelsås, så han er vant til å gå en del på ski. Det var imidlertid noen større utfordringer nå, enn da han selv trente langrenn.

– Det er ikke akkurat glidede ski, så du får ikke den elegante stilen, ler han og fortsetter:

– Det er litt mer knotete å gå på brede treski.

Les også: Stjernelag til norsk storfilm

Helt ekstremt

Det er ingen lett jobb å være skuespiller, og ofte må de tilpasse seg før nye roller. Oftebro har de siste årene måttet gå både opp og ned i vekt - aller verst var det nok under innspillingen av «Gullkysten» hvor han gikk ned 18 kilo.

– Det var helt ekstremt. Det er ikke noe jeg håper på å måtte gå gjennom ofte. Men det er klart det er spennende for sin egen del - å se at man kan det.

I forbindelse med «Birkebeinerne» måtte ikke Oftebro ned i vekt. Da måtte det bygges muskler.

– Da gjaldt det å komme i form. Jeg gikk masse på ski, og trente masse. Det blir litt som et nyttårsforsett. Du trener mye i to måneder, og så tar man en liten pause før det skjer noe nytt.

Filmanmeldelse: «Skammerens datter»: – Dansk dragemoro

BARSKE KARER: Pål Sverre Hagen, Kristoffer Hivju og Jakob Oftebro spiller alle i «Birkebeinerne». Det gjør også Thorbjørn Harr og danske Nikolaj Lie Kaas. Foto:Krister Sørbø,VG

Kjente fjes

Filmen har fått med seg det nye «A-laget» blant norske mannlige skuespillere, med Jakob Oftebro («Kon-Tiki») og Kristofer Hivju («Game of Thrones») i hovedrollene som birkebeiner-krigerne Torstein Skevla og Skjervald Skrukka. Også Pål Sverre Hagen («Kon-Tiki»), Thorbjørn Harr («Vikings») og danske Nikolaj Lie Kaas («Engler & Demoner») har roller i filmen som regisseres av «Kautokeino-opprøret»-regissør Nils Gaup.

Handlingen er lagt til borgerkrigstiden på 1200-tallet der birkebeinerne og baglerne knivet om makten. Når birkebeinerkongen Håkon Sverreson ligger for døden, røper han at han har en uekte sønn som tronarving. Dermed smugles lille Håkon Håkonsson på ski fra Lillehammer til Østerdalen i Hedmark.

Under filmfestivalen i Cannes i juli ble den kommende actionfilmen om birkebeinerne solgt til Italia, India og Midtøsten.

Rikke Ennis, CEO i TrustNordisk som selger «Birkebeinerne» internasjonalt, fortalte til Rushprint tidligere i mai at filmen var mye omtalt i Cannes og at kjøperne var «helt ville etter den».

Stig Henrik Hoff («Into the White»), Benjamin Helstad («Kongen av Bastøy»), Fridtjov Såheim («Bølgen»), Bjørn Sundquist («Her er Harold») og Anders Dahlberg («Glassdukkene») har også roller i filmen, som har norgespremiere 12. februar.

Publisert: 26.08.15 kl. 21:04

Les også

Mer om Film